Александър Пушкин
Към Чаадаев
Любов, надежда, тиха слава…

Превод от руски: Георги Мицков, —

chitanka.info

Към Чаадаев[0]

Любов, надежда, тиха слава,

каква преходна суета,

как бързо младостта минава

като мъгла във утринта.

Но в нас желания напират —

под мрака на съдбовна власт,

дочуваме в тревожен час

отечеството как ни дири.

И ние чакаме с надежда

да грейне волността над нас,

както младеж, обзет от страст,

очаква влюбен и се вглежда.

За волност докато горим,

сърцата докато са живи,

на бащин край да посветим

дела и пориви красиви.

Другарю, друга светлина

над нас ще блесне обновена,

Русия ще срази съня

и над праха на власт сломена,

ще грейнат наште имена.

[0] Стихотворението получава широко разпространение в преписи. Без знанието на Пушкин било напечатано в обезобразен вид в алманаха „Северная звезда“, 1829 г. „Към Чаадаев“ било особено високо оценено в декабристките кръгове. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.